b'\n_START_ARTICLE_\nKim D\xc5\xbeong-un\n_START_SECTION_\n\xc5\xbdivljenjepis\n_START_PARAGRAPH_\nKot letnica Kimovega rojstva se navaja leto 1984, \xc4\x8deprav naj bi se rodil leto kasneje. Rodil se je kot najmlaj\xc5\xa1i, tretji sin o\xc4\x8deta Kim D\xc5\xbeong-ila in matere Ko Jong-hui. Kot majhen naj bi domoval na severnokorejskem veleposlani\xc5\xa1tvu v \xc5\xa0vici, kjer je obiskoval javno \xc5\xa1olo Liebefeld-Steinh\xc3\xb6lzli, seveda pod spremenjenim imenom Pak Chol oz. Pak Un. Vrstniki ga opisujejo kot mirnega, tihega in nevpadljivega otroka. \xc5\xbde zgodaj se je navdu\xc5\xa1il na ko\xc5\xa1arko, v igri \xe2\x80\x93 predvsem kot organizator igre \xe2\x80\x93 je nerad izgubljal. \xc5\xa0tudentska leta je pre\xc5\xbeivel v domovini, kjer je na Univerzi Kim il-sunga diplomiral iz fizike. _NEWLINE_Kljub temu, da je bil D\xc5\xbeong-un tretji sin, je bilo \xc5\xbee nekaj let pred smrtjo Kima D\xc5\xbeong-ila vse bolj jasno, da bo ravno on nasledil vodenje dr\xc5\xbeave. O\xc4\x8de ga je namre\xc4\x8d imenoval v Narodni obrambni odbor, kasneje pa je postal vodja tajne policije. Septembra 2010 je Kim D\xc5\xbeong-il D\xc5\xbeong-una tudi uradno napovedal kot svojega naslednika. Oblast je prevzel ob o\xc4\x8detovi smrti, 17. decembra 2011. _NEWLINE_Kmalu po prevzemu oblasti je dal usmrtiti pomo\xc4\x8dnika svojega strica Chan Sung-teka, ob koncu naslednjega leta pa tudi njega. Mediji so poro\xc4\x8dali, da naj bi ga vrgel psom.13. februarja 2017 so v Maleziji z \xc5\xbeiv\xc4\x8dnim strupom ubili D\xc5\xbeong-unovega brata Kim D\xc5\xbeong-nama, ki je \xc5\xbeivel v izgnanstvu na Kitajskem, od koder je javno oporekal na\xc4\x8dinu vladanja njegove dru\xc5\xbeine. To je bil tudi najverjetnej\xc5\xa1i razlog, da leta 2011 ni prevzel oblasti v Severni Koreji. Umora sta bili obto\xc5\xbeeni dr\xc5\xbeavljanka Vietnama in dr\xc5\xbeavljanka Indonezije, a sta se v zagovoru izgovorili, da sta mislili, da sta sodelovali v televizijski oddaji. Analitiki so ocenili, da je za umorom stal Kim D\xc5\xbeong-un, ki naj bi se bal, da bi ga lahko brat izrinil s polo\xc5\xbeaja. V zameno za izpustitev deveterice Malezijcev, zaprtih v Severni Koreji, je slednja dobila D\xc5\xbeong-namovo truplo.\n_START_SECTION_\nMednarodna politika\n_START_PARAGRAPH_\nSeverna Koreja tudi pod vodstvom Kim D\xc5\xbeong-una vodi samostojno politiko, brez ve\xc4\x8djih povezovanj s tujino. D\xc5\xbeong-un kot voditelj dolgo ni zapustil dr\xc5\xbeave, saj naj bi se bal, da bi med njegovo odsotnostjo pri\xc5\xa1lo do prevzema oblasti. Prvi javno znani dr\xc5\xbeavni\xc5\xa1ki obisk se je zgodil konec marca 2018, ko je Kim z vlakom odpotoval v Peking h kitajskemu predsedniku \xc5\xa0i D\xc5\xbeinpingu.    _NEWLINE_25. aprila 2019 se je Kim prvi\xc4\x8d sre\xc4\x8dal s predsednikom Ruske federacije, Vladimirjem Putinom. Sre\xc4\x8danje je potekalo na vzhodu Rusije, v mestu Vladivostok, blizu severnokorejske meje.\n_START_SECTION_\nVrh Trump-Kim\n_START_PARAGRAPH_\nLeta 2017 je Severna Koreja pod D\xc5\xbeong-unovim vodstvom \xc5\xa1e okrepila svoje raketne vaje in programe. Ostra retorika se je razvila predvsem med Severno Korejo in Zdru\xc5\xbeenimi dr\xc5\xbeavami Amerike. Donald Trump je zagrozil Severni Koreji, \xc4\x8de bo z gro\xc5\xbenjami nadaljevala, severnokorejske oblasti pa so se na to odzvale s pripravljenostjo na napad na ameri\xc5\xa1ko vojno opori\xc5\xa1\xc4\x8de Gvam. Besedno vojno je omilil Trump, ki je D\xc5\xbeong-una povabil na bilateralno sre\xc4\x8danje.\n_START_SECTION_\nVrh 2018 v Singapurju\n_START_PARAGRAPH_\nV juniju 2018 naj bi se Kim v Singapurju sre\xc4\x8dal z ameri\xc5\xa1kim predsednikom Trumpom. Sre\xc4\x8danje je ameri\xc5\xa1ka stran enkrat \xc5\xbee odpovedala, a so se priprave na Vrh Trump-Kim nadaljevale. Sestala sta se 12. junija in podpisala dogovor o denuklearizaciji Severne Koreje pred o\xc4\x8dmi sveta. Prelomni dogodki so v Severni Koreji odprli novo poglavje, poglavje naprednega odpiranja svetu in ponujanja roke.\n_START_SECTION_\nVrh 2019 v Vietnamu\n_START_PARAGRAPH_\nOb koncu leta 2018 se je za\xc4\x8delo govoriti o ponovnem bilateralnem sre\xc4\x8danju. Zgodilo se je 27. februarja 2019 v Hanoju v Vietnamu. Oba voditelja sta izrazila veliko pri\xc4\x8dakovanje od ponovnega sre\xc4\x8danja. Trump je izrazil veliko \xc5\xbeeljo po popolni odpovedi jedrskemu oro\xc5\xbeju na korejskem polotoku. Po kraj\xc5\xa1em rokovanju in pogovoru sta sre\xc4\x8danje nadaljevala na delovni ve\xc4\x8derji ob delegatih. Pogovori naj bi se dotikali predvsem denuklearizacije in ameri\xc5\xa1kih sankcij proti Severni Koreji. Slednja se jedrskim objektom \xc5\xa1e ni bila pripravljena odpovedati, zato tudi ZDA sankcij niso umaknile. Voditelja sporazuma o jedrski razoro\xc5\xbeitvi, niti preklica korejske vojne nista dosegla, kar je v javnosti vzbudilo ve\xc4\x8d kritik, vrh je bil v ve\xc4\x8dini medijev ozna\xc4\x8den kot neuspe\xc5\xa1en poskus. Le mesec dni po vrhu je severnokorejska stran sporo\xc4\x8dila, da razmi\xc5\xa1lja o prekinitvi vseh pogajanj o jedrski razoro\xc5\xbeitvi, saj da je med dr\xc5\xbeavama omajano zaupanje in okrepljena sovra\xc5\xbenost.\n_START_SECTION_\nSre\xc4\x8danje na demilitariziranem obmo\xc4\x8dju\n_START_PARAGRAPH_\nPo vrhu skupine G20, ki je konec junija 2019 potekala v Osaki na Japonskem, se je ameri\xc5\xa1ki predsednik Trump ustavil \xc5\xa1e v Ju\xc5\xbeni Koreji. S predsednikom Mun D\xc5\xbeae inom si je iz razgledne to\xc4\x8dke ogledal mejo s Severno Korejo, nato pa se je na za\xc4\x8dudenje medijev na demilitariziranem obmo\xc4\x8dju med dr\xc5\xbeavama rokoval s Kimom. Ta ga je pospremil preko mejne \xc4\x8drte, s \xc4\x8dimer je Donald Trump postal prvi ameri\xc5\xa1ki predsednik v zgodovini, ki je vstopil na ozemlje Severne Koreje. Kratkotrajno sre\xc4\x8danje ni omogo\xc4\x8dilo poglobljenih pogovorov, je pa potrdilo zavezanost nad denuklearizacijo polotoka.\n_START_SECTION_\nOdnosi z Ju\xc5\xbeno Korejo\n_START_PARAGRAPH_\nPo ve\xc4\x8d letih so se prvi opaznej\xc5\xa1i premiki k otoplitvi odnosov z Ju\xc5\xbeno Korejo za\xc4\x8deli v koncu leta 2017, ko so se sestali predstavniki obeh vlad oz. ministrstev za zdru\xc5\xbeitev. Prva ve\xc4\x8dja pridobitev je bil dogovor, da se bosta reprezentanci obeh dr\xc5\xbeav na otvoritveni slovesnosti Zimskih olimpijskih iger v Pjong\xc4\x8dangu predstavili pod zdru\xc5\xbeeno zastavo. _NEWLINE_Februarja 2018 je Kim D\xc5\xbeong-un na obisk v Severno Korejo povabil predsednika Ju\xc5\xbene Koreje. 1. aprila 2018 je Kim poskrbel za \xc5\xa1e eno presene\xc4\x8denje, saj je obiskal koncert ju\xc5\xbenokorejskih pop zasedb v Severni Koreji in se z njimi rokoval. 19. septembra 2018 je ju\xc5\xbenokorejski predsednik Moon Jae-in obiskal Severno Korejo. Na sre\xc4\x8danju, ki je potekalo v Pjongjangu in sveti gori Paektu, je v prijateljskem odnosu z ju\xc5\xbenim sosedom Kim \xc5\xa1e enkrat potrdil namero o jedrski razoro\xc5\xbeitvi dr\xc5\xbeave.\n_START_SECTION_\nZasebno\n_START_PARAGRAPH_\nOd leta 2009 je poro\xc4\x8den z Ri Sol-d\xc5\xbeu, damo, ki v Severni Koreji velja za modno ikono in je izjemno priljubljena. Leta 2010 naj bi D\xc5\xbeong-unu rodila sina. Znova naj bi jo v javnosti zasledili nose\xc4\x8do leta 2013, ko\xc5\xa1arka\xc5\xa1 Dennis Rodman je po povratku iz obiska potrdil, da je Ri Sol-d\xc5\xbeu rodila h\xc4\x8der. Obve\xc5\xa1\xc4\x8devalci so poro\xc4\x8dali, da naj bi Ri tretji\xc4\x8d rodila leta 2017._NEWLINE_\xc5\xa0e ena pomembna \xc5\xbeenska njegovega politi\xc4\x8dnega delovanja je njegova sestra Kim Jo-d\xc5\xbeong, ki ga spremlja na ve\xc4\x8dini pomembnej\xc5\xa1ih politi\xc4\x8dnih dogodkih._NEWLINE_\xc4\x8ceprav je njegovo zdravstveno stanje dr\xc5\xbeavna skrivnost, so na plano pri\xc5\xa1le informacije o nekaterih te\xc5\xbeavah, ki bi naj bile posledica previsoke telesne te\xc5\xbee. _NEWLINE_Je velik navdu\xc5\xa1enec ko\xc5\xa1arke, \xc4\x8demur pri\xc4\x8da tudi prijateljstvo z ameri\xc5\xa1kim ko\xc5\xa1arkarjem Dennisom Rodmanom.'